b'\n_START_ARTICLE_\nBuddy Rich\n_START_PARAGRAPH_\nBernard \xe2\x80\x9dBuddy\xe2\x80\x9d Rich (30. syyskuuta 1917 \xe2\x80\x93 2. huhtikuuta 1987) oli yhdysvaltalainen jazzmuusikko, jota usein pidet\xc3\xa4\xc3\xa4n edelleen maailman parhaana rumpalina. H\xc3\xa4nen vaikutuksensa rumpujen soittoon ja soittajiin on kiistaton. Richin ura alkoi vain 18-kuukautisena, ja jatkui h\xc3\xa4nen kuolemaansa saakka. Rich pystyi soittamaan \xc3\xa4\xc3\xa4rett\xc3\xb6m\xc3\xa4n monimutkaisia sovituksia tarkasti, esiintyen tuntikausia big bandin kanssa \xe2\x80\x93 vaikka ei koskaan oppinut lukemaan nuotteja kuin auttavasti \xe2\x80\x93 ja kielt\xc3\xa4ytyi harjoittelemasta, soittaen vain esiintyess\xc3\xa4\xc3\xa4n. Erityisesti virvelity\xc3\xb6skentely oli omaa luokkaansa. _NEWLINE_Vuonna 1948 Rich mursi urheillessaan vasemman k\xc3\xa4tens\xc3\xa4, ja joutui pit\xc3\xa4m\xc3\xa4\xc3\xa4n kipsi\xc3\xa4 kuusi viikkoa. Koska h\xc3\xa4n oli sopinut kahden viikon keikan New Yorkin Paramount Theatreen ja lukuisia muita esiintymisi\xc3\xa4, h\xc3\xa4n soitti kaikki keikat vasen k\xc3\xa4si kipsiss\xc3\xa4. Rumpali Jo Jones totesi, ett\xc3\xa4 jos Richin k\xc3\xa4si paranee tulisi jonkun murtaa se uudelleen. _NEWLINE_Vuonna 1949 Rich \xe2\x80\x93 hyvin tietoisena omista taidoistaan \xe2\x80\x93 suivaantui Louie Bellsonin kehitt\xc3\xa4m\xc3\xa4st\xc3\xa4 ideasta k\xc3\xa4ytt\xc3\xa4\xc3\xa4 kahta bassorumpua rumpusetiss\xc3\xa4. Bellson esitti 20 minuuttia pitk\xc3\xa4n soolon kahdella bassorummulla Paramount Theatressa, jolle yleis\xc3\xb6 hurrasi kymmenen minuuttia. T\xc3\xa4h\xc3\xa4n Rich totesi kuivasti, ett\xc3\xa4 Belssonin tulisi opetella soittamaan ensin yht\xc3\xa4 bassorumpua kunnolla, ennen kuin lis\xc3\xa4isi toista settiins\xc3\xa4. _NEWLINE_Hein\xc3\xa4kuussa 1965 Rich esiintyi mestarirumpaleiden Elvin Jonesin, Art Blakeyn ja Louie Bellsonin kanssa. Konsertin viimeisen\xc3\xa4 esiintyj\xc3\xa4n\xc3\xa4 oli Rich, joka paikalla olleiden kriitikoiden ja yleis\xc3\xb6n mukaan todisti olevansa mestareiden mestari. _NEWLINE_Rich esiintyi ja levytti lukemattomien jazzin supert\xc3\xa4htien kanssa, kuten Dizzy Gillespie, Louis Armstrong, Art Tatum, Tommy Dorsey, Duke Ellington, Artie Shaw, Charlie Parker, Miles Davis, Frank Sinatra, Gene Krupa, Lionel Hampton, Mel Torm\xc3\xa9, Harry James ja Charlie Ventura. H\xc3\xa4net tunnettiin eritt\xc3\xa4in kriittisen\xc3\xa4 ja vaativana muusikkona, joka ei hyv\xc3\xa4ksynyt keskinkertaisuutta tai ammattitaidottomuutta. Toisaalta h\xc3\xa4n oli my\xc3\xb6s huumorintajuinen ja hauska persoona, jonka vuoksi h\xc3\xa4n esiintyi useasti Johnny Carsonin The Tonight Show\xe2\x80\x99ssa ja lukuisissa muissa televisio-ohjelmissa._NEWLINE_Richill\xc3\xa4 todettiin aivokasvain 1987 ja h\xc3\xa4n menehtyi syd\xc3\xa4nkohtaukseen vaativan aivoleikkauksen j\xc3\xa4lkeen. _NEWLINE_T\xc3\xa4m\xc3\xa4n p\xc3\xa4iv\xc3\xa4n huippurumpaleista muun muassa Neil Peart, Charlie Watts, Steve Smith, Steve Gadd, Phil Collins, Carl Palmer, Dave Weckl, Vinnie Colaiuta ja Ed Shaughnessy pit\xc3\xa4v\xc3\xa4t Richi\xc3\xa4 esikuvanaan. My\xc3\xb6s edesmennyt Led Zeppelinin rumpali John Bonham aloitti uransa kopiomalla Richin soittoa. Rich piti Bonhamin tyylist\xc3\xa4, ja nimesi h\xc3\xa4net yhdeksi rumpaleista, jolta h\xc3\xa4n voisi oppia jotain uutta._NEWLINE_Richille on my\xc3\xb6nnetty useita arvostettuja palkintoja, kuten Down Beat ja The Modern Drummer -lehtien Hall of Fame -palkinnot sek\xc3\xa4 The Jazz Unlimited Immortals of Jazz Award.'